ועדת הפנים ואיכות הסביבה, כנסת 16, פרוטוקול מספר 188, 2004-03-24 09:00

יורי שטרן: שלום, אני פותח את ישיבת הוועדה.

יורי שטרן: הנושא, העברת פי גלילות לראשון לציון, הועלה על ידי חה"כ דוד טל.

יורי שטרן: את התוכניות היא להעתיק את האר המסוכן הזה למקום אחר.

יורי שטרן: אני מברך את ראש העיר, את סמנכ"ל משרד התשתיות ושאר המשתתפים.

יורי שטרן: אני מעביר את רשות הדבור לחה"כ דוד טל.

דוד טל: אדוני היו"ר, אני מודה לך ולמנהלת הוועדה על כך שבימים הללו שהם לפני פגרה, מצאתם את הזמן והמקום להעלות את הנושא הזה.

דוד טל: על פי תמ"ה 32 החליטו להעביר את פי גלילות לראשון לציון.

דוד טל: כאשר הייתי חבר מועצת העיר בראשון לציון, לפני 15 שנה, ראשון לציון מנתה רק 100,000-120,000 תושבים.

דוד טל: היום היא מונה 240,000 תושבים.

דוד טל: אני מציין זאת כיוון שמאז שאושרה התמ"ה הזו, ראשון לציון התפתחה מאוד.

דוד טל: אותם מקומות שהיו פעם פנויים, היום הם מיושבים.

דוד טל: אני כבר פרטתי את כל הנזקים שיכולים לנבוע מהעברת האתר.

דוד טל: אני חושב שאסור להעביר בעיה ממקום אחד למקום אחר.

דוד טל: אני גם לא הייתי רוצה שיעבירו את האתר לחיפה, תל אביב או רחובות.

דוד טל: בנוסף, הנתונים השתנו ולא צריך עוד את מה שהיה פעם בפי גלילות.

דוד טל: בעבר היינו צריכים לספק גם לרשות הפלשתינאית גז.

דוד טל: הכמות במקום הלכה והצטמצמה.

אהוד יתום: אדוני היו"ר, אני רוצה להבין מי עדיין מציע להעביר את פי גלילות.

דוד טל: הממשלה.

דוד טל: הממשלה אישרה את החלטת ועדת התכנון שהחליטה להעביר את פי גלילות לראשון לציון.

מאיר ניצן: אני מאוד מוטרד וחושש איך עם ישראל יעבור את חג הפסח הזה, לאור המצב הכלכלי הירוד.

מאיר ניצן: זה סיפור אחר ולא ניכנס לזה עכשיו.

מאיר ניצן: אדוני היו"ר, חברי הכנסת וחברי המועצה "ראשון נקייה מגז", כפי שאתם יודעים, מועצת העיר שמורכבת מ-27 מושבים מ-13 סיעות, ניתנת לפיצול בקלות.

מאיר ניצן: למרות זאת, נושא זה איחד את כל הסיעות, אופוזיציה וקואליציה כאחד.

מאיר ניצן: אני מגיש לכם הצעת החלטה שהתקיימה ב-21 בינואר בישיבת מועצה מיוחדת בנושא חוות הגז, חתומה על ידי כל חברי מועצת העיר.

מאיר ניצן: מדוע אנחנו כל כך מתקוממים?

מאיר ניצן: אני הגשתי מסמכים כבר באוגוסט 200, והודעתי שאין צורך בחוות גז נוספות.

מאיר ניצן: לאחר שהוקמה אשקלון ולאחר התפוקה המוגברת באשדוד ובחיפה, כל מה שקיים בארץ, מלבד מרכזים לוגיסטיים לחלוקה קטנה ולא מתקנים שמסכנים את האזרחים, לא צריך שום דבר אחר.

מאיר ניצן: באתי בדברים עם חברות הגז הגדולות שפועלות בראשון לציון, אמישריגז ופז-גז, והגעתי איתם לסיכום.

מאיר ניצן: מה שמקומם אותי הוא שסימנו מטרה ואחר כך ירו אליה.

מאיר ניצן: אחת הדוגמאות המופלאות, היא שהמחיר המופיע בתמ"ה 32 לדונם אדמה הוא 4,000 דולר.

מאיר ניצן: מתעקשים לקיים דבר שלא זקוקים לו על בסיס נתונים מלפני 12 שנה.

מאיר ניצן: אני שואל מה המניע.

מאיר ניצן: מזמינים אותי למשרד הפנים לאחר הדיון בבית המשפט.

מאיר ניצן: מנכ"ל משרד הפנים שהוא יו"ר הוועדה מזמין אותנו וכעבור רבע שעה יוצא למסיבת עיתונאים.

מאיר ניצן: הוא חזר אחרי שגמרנו לטעון אץ טענותינו, ומבלי לשמוע אותנו קיבלו את ההחלטה.

מאיר ניצן: אני לא בא כדי להטריד את הבית או רק כדי להגן על תושבי העיר מתוך פטריוטיות מקומית.

מאיר ניצן: אני נמצא כאן כדי לומר שמדינת ישראל מבזבזת כסף.

מאיר ניצן: לא צריך את מצבורי הגז ואת הצינורות.

מאיר ניצן: צריך לשקול היטב עם הסכנה העיקרית היא בתנועת רכב.

מאיר ניצן: אם זו הבעיה, אני לא מבין מדוע לא מגבילים את תנועת המשאיות האלה לשעות הלילה בלבד ולנסוע בצד ימין של הכביש במהירות של 60 קמ"ש, למרות שאני טוען זאת כברק בפני 2-3 ממשלות.

מאיר ניצן: זה מה שצריך לעשות, ולא להביא את התנועה הזו באמצע היום בתוך הכבישים העמוסים, כך שתהיה אפשרות שמטען שיהיה מתחת למשאית יוכל לחסל את כולם.

מאיר ניצן: הסיכוי הוא שבין השעות 21:00 ל-05:00 תהיה פחות תנועה בכבישים.

יורי שטרן: אבל הסכנה היא גם מהאתר עצמו.

מאיר ניצן: מסבירים לי שהאתר חיוני כדי לצמצם את תנועת המשאיות.

מאיר ניצן: אני אומר שמי שרוצה לצמצם את תנועת המשאיות צריך לעשות קודם כל מה שהוא חייב לעשות היום.

מאיר ניצן: אני אומר את הדברים מתוך הכשרתי כמהנדס תעשייה וניהול, וגם מתוך כך שהייתי סגן ראש אגף אפסנאות בצה"ל, ומפקד יחידה שעסקה באספקת חלקים לצה"ל בתנאים קשים ביותר במלחמת יום הכיפורים.

מאיר ניצן: אני אומר כי למלאי המצוין בתמ"ה 32 לא זקוקים.

מאיר ניצן: מעלימים גם מפעלים תעשייתיים גדולים שהם הצרכנים הגדולים של הגז, ומכניסים את הכל לחבילה אחת כדי לטשטש את הדברים.

מאיר ניצן: אם רוצים לפנות את אתר פי גלילות, אפשר לפנות אותו כי לא צריך אותו.

מאיר ניצן: אם רוצים לבנות על פי גלילות, צריך לדעת כי מדובר בבעיה אקולוגית אחרת שלא אני אכריע בה.

מאיר ניצן: זה מיותר להעביר את האתר לראשון לציון או לכל מקום אחר.

מאיר ניצן: זה חיוני להקים מרכזים לוגיסטיים לחלוקה כדי לקצר טווחים ומשקלים בתוך הערים ומסביב לערים.

מאיר ניצן: לכן, אני הגעתי להסכם עם חברות הגז, ואני מבקש שתשמעו גם אותן.

יורי שטרן: אני הייתי רוצה לשמוע את דבריו של סמנכ"ל משרד התשתיות.

יורי שטרן: בסיפור הזה של פינוי פי גליות היו כמה מרכיבים לקבלת ההחלטה.

יורי שטרן: השיקול הראשון היה הסכנה מעצם המצאות האתר בלב אזור מאוכלס.

יורי שטרן: סכנה נוספת שנובעת מכך היא ניסיון לפיגוע.

יורי שטרן: היה גם ניסיון פיגוע שהיה אמור לזרז את כל המהלכים.

יורי שטרן: השיקול השני הוא שיקול של פיתוח ונדל"ן.

יורי שטרן: מדובר בשטח יקר מאוד שנמצא במקום אטרקטיבי.

יורי שטרן: הועלו תוכניות רבות שהצביעו על כך של ידי פינוי האתר המדינה יכולה להרוויח כסף.

יורי שטרן: שני השיקולים האלה היו אמורים להביא להחלטה לפזר את האתר הזה וליצור כמה מוקדים לוגיסטיים, כדי שלא ייווצר ריכוז במקום אחד שאם הוא ייפגע מדינת ישראל תישאר ללא גז.

יורי שטרן: אם מחליטים להעביר את הריכוז הזה למקום אחר, אז המקום האחר צריך להיות שונה מהמיקום הנוכחי בשני הפרמטרים האלה, הוא לא צריך להיות בלב אזור מאוכלס ולא צריך לשבת על אדמה יקרה.

יורי שטרן: איך על בסיס נתונים אלה מתקיימת החלטה להעביר את האתר דווקא לראשון, אני לא יודע.

ולדימיר נמירובסקי: אני לא מייצג פה את משרד הפנים.

ולדימיר נמירובסקי: זו לא החלטה של משרד התשתיות.

יורי שטרן: זו החלטה של הוועדה המקצועית שלכם.

ולדימיר נמירובסקי: הדעה המקצועית שלנו נלקחה בחשבון, והוחלט מה שהוחלט.

ולדימיר נמירובסקי: צריך לזכור שני דברים.

ולדימיר נמירובסקי: הדר הראשון הוא שיש החלטה של בית משפט מחוזי לפנות את פי גלילות ביוני 2004.

ולדימיר נמירובסקי: בנוסף, ישנה החלטה של ממשלת ישראל לפינוי.

יורי שטרן: מהי הדעה שלכם, כגוף מקצועי?

ולדימיר נמירובסקי: דעתנו הושמעה בממשלה והוחלט מה שהוחלט.

ולדימיר נמירובסקי: אני לא יכול היום לטעון טענות חדשות שיערערו את ההחלטה או שיתמכו בה.

ולדימיר נמירובסקי: יש כבר החלטה.

ולדימיר נמירובסקי: המשרד איננו פועל בניגוד להנחיות הממשלה.

יורי שטרן: אני קראתי את דברי שר התשתיות, שאמר שהטמנה של המכלים באותו מקום, תפתור את רוב הבעיה.

ולדימיר נמירובסקי: זה נכון.

דוד טל: שר התשתיות היום יצא מספר פעמים נגד העברה הזו.

יורי שטרן: אני דיברתי גם עם השר ליברמן, והוא אמר לי שכאשר הוא היה שר התשתיות הוא סבר שהטמנה היתה פותרת את הבעיה.

ולדימיר נמירובסקי: גם דעתי האישית היא כזו.

יורי שטרן: אתה אמנם לא יכול לטעון טענה המנוגדת להחלטת הממשלה, אבל אני רוצה לדעת מה היתה ההמלצה של משרד התשתיות.

ולדימיר נמירובסקי: משרד התשתיות היה מעדיף להטמין את הצווארים בפי גליליות ולהמשיך במצב הקיים עד למימוש התוכנית של הוועדה המחוזית לתכנון ובנייה.

יורי שטרן: מהי ההחלטה.

ולדימיר נמירובסקי: הוחלט כי בשנת 2008-2009 תיבנה שם שכונת מגורים.

ולדימיר נמירובסקי: עד אז היינו מעדיפים להשאיר שם את המכלים, אבל זו לא החלטת הממשלה.

יורי שטרן: האם היתה לכם הצעה לאתר חלופי לראשון לציון.

ולדימיר נמירובסקי: מבחינתנו, האתר בראשון לציון הוא מועדף.

ולדימיר נמירובסקי: הוא לא מהווה סכנה לציבור ויש לכך גם הרבה נימוקים תכנוניים שיכולים לדבר עליהם המומחים.

ולדימיר נמירובסקי: אם החברות עוזבות ביוני את האתר בפי גלילות ואין אתר חלופי, תהיה בעיה של תנועה מוגברת של המכליות בכבישים.

ולדימיר נמירובסקי: כל גז שהיום מוצא בצווארים, יפוזר למכליות כביש.

דוד טל: אן יעבירו את זה לראשון לציון יפסיקו המכליות לנסוע עם גז?

ולדימיר נמירובסקי: לא.

ולדימיר נמירובסקי: ההחלטה היא שהגז יסופק דרך צינור, ישירות מבית זיקוק או מאשקלון.

דוד טל: אבל משם לוקחים את זה למקום אחר.

דוד טל: המשאיות תמשכנה לנוע בכבישים.

ולדימיר נמירובסקי: המשאיות תמיד תישארנה, אבל השאלה היא מהי הכמות של המכליות.

חמי דורון: מה שנכנס יוצא.

יורי שטרן: למה תרד כמות המכליות?

ולדימיר נמירובסקי: אם הגז ייכנס ברכב של 24-40 טון, מדובר בנסיעה אחת, אבל אם הוא ייכנס ברכבים של 8 טון, במקום נסיעה אחת תהיינה 5 נסיעות.

ולדימיר נמירובסקי: ברכבים של 40 טון אי אפשר לעשות חלוקה, כיוון שאתה מסכן את הציבור.

חמי דורון: בצווארים גדולים אתה כן יכול לעשות זאת.

פנחס בידרמן: אנחנו היום יושבים בפי גלילות, כאשר אנו אמורים לפנות את האזור עד יוני 2004.

פנחס בידרמן: חלק גדול כבר פינינו, ומצאנו את מקומנו באשקלון.

פנחס בידרמן: אנחנו היינו בין הראשונים שתמכו בתוכנית שהתקבלה לפני 7-8 שנים.

פנחס בידרמן: לדעתי, היום זה כבר לא רלוונטי יותר, מפני שהקשר בין ההחלטה לבין הביצוע הוא כזה שהשפד"ן הוא לא מעשי.

פנחס בידרמן: פי גלילות ייסגר בעוד 3 חודשים.

פנחס בידרמן: אין שפד"ן, ולהערכתי גם לא יהיה שפד"ן.

פנחס בידרמן: אני מעריך שכל חברות הגז תצטרכנה לפתור את הבעיות שלהן בדרך אחרת.

פנחס בידרמן: יש בעיה גדולה של חוסר תשתיות וחוסר קיבולת בתשתיות, אבל זה לא קשור לפי גלילות ולשפד"ן.

פנחס בידרמן: הדברים שאמר מר ניצן הם נכונים.

פנחס בידרמן: אנחנו נפתור את הבעיות הלוגיסטיות שלנו בדרך כלשהי, ואת קיבולת הגז שלנו אנחנו כבר העתקנו לאשקלון.

יורי שטרן: מי נשאר שם?

פנחס בידרמן: כאשר התחלנו את התהליך היינו עם קיבולת של 2,000 טון ואמישרגז היתה עם קיבולת של 1,000 טון.

פנחס בידרמן: סך הכל הקיבולת היתה 3,000 טון גז בצווארים.

פנחס בידרמן: היום אנו עובדים במתכונת קיץ, על פי בית המשפט, אנו עובדים עם קיבולת של 150 טון בלבד.

פנחס בידרמן: המכלים גדולים ריקים כבר מזמן.

פנחס בידרמן: מבחינת פז גז, ככל שהדברים נוגעים לעניין של השפד"ן, אנחנו לא במשחק הזה.

דוד טל: מה שאתה אומר הוא שפז גז לא תהיה במשחק הזה ויכול להיות גם שאמישרגז לא תהיה.

מאיר ניצן: יש לי הצהרה כזו.

דוד טל: אז בעצם לשם מה צריך להקים את האתר הזה.

דוד טל: אם שתי החברות הגדולות לא תהיינה, מדוע צריך להקים אתר כזה?

חמי דורון: אנחנו ישבנו כאן ב-3 לנובמבר 2003, בהשתתפות שחל מפי גלילות ואנשי המשרדים השונים.

חמי דורון: הדיון הזה נערך בהתאם לבקשתו של השר פריצקי, שאמר שהוא רוצה להטמין את המכלים בפי גלילות.

חמי דורון: זו גם היתה העמדה המקצועית של המשרד שלכם.

ירדנה בלאו: לא נכון.

חמי דורון: זה נכון מאוד.

חמי דורון: יכול להיות שהשר הציג עמדה משלו ולמשרד היתה עמדה אחרת.

חמי דורון: אני מדייק מאוד.

חמי דורון: באותו דיון, נציגת משרד הפנים אמרה כי למרות שאנחנו דנים בנושא הזה, משרד הפנים והמועצה הארצית לתכנון ובנייה ממשיכים בהליך התכנון של אתר השפד"ן כאתר המועדף לחוות הגז.

חמי דורון: אני אמרתי לה שזה יהיה על גופתנו.

חמי דורון: תושבי ראשון לציון לא יתנו העביר את האתר הזה לראשון לציון.

חמי דורון: היום שמענו פה את העמדה של משרד התשתיות ויתר האנשים שתומכים בהטמנה.

חמי דורון: עכשיו, כיוון שמישהו החליט במועצה הארצית להיות מסנוור ולא להתייחס לנתונים החדשים ולנתונים שהשתנו, העולם כמנהגו נוהג.

חמי דורון: הדבר הזה לא יכול להתקיים.

חמי דורון: ההחלטה שהתקבלה אז בוועדה, היא החלטה מחייבת.

חמי דורון: אני אצטט את סיכום אותה ישיבה.

אהוד יתום: אני חושב שאנחנו צריכים להמשיך את הדיון הזה מהסיכום של הישיבה הקודמת, כיוון שלא ניתן להתעלם מדברים שנעשו כאן עם השר פריצקי.

אהוד יתום: אני אקריא את הסיכום של הישיבה הקודמת ומשם נתקדם.

אהוד יתום: הסיכום התחיל כך: "רבותי, יש החלטות ממשלה ואי אפשר להתעלם מהחלטות הממשלה.

אהוד יתום: גם בלתי מתקבל על הדעת שחברות דלק ייענו להחלטות הממשלה ואילו חברות גז לא ייענו לה, והסיבה תהיה אשר תהיה.

אהוד יתום: כלומר, מעל ראשנו עדיין מרחפות החלטות ממשלה שהן החלטה אחת ועוד החלטה ועוד החלטה.

אהוד יתום: ברור לחלוטין שיש בעיה.

אהוד יתום: מי שלא מוצא מקום חלופי, לא יכול להוציא את חברות הגז שנותרו עדיין שם במקומן.

אהוד יתום: אני מבקש ממך, השר פריצקי, להעלות בממשלה את הנושא הזה, גם את נושא הסיכונים, שעוד מעט אני אגע בהם, וגם את נושא החיפוש האתר החלופי.

אהוד יתום: אני לא יודע מי הגורם שצריך לחפש, לאתר ולמצוא אתר חלופי, כפי שהוחלט בעבר.

אהוד יתום: אסור לנו להתעלם מפגיעה, אף לא נפש אחת.

אהוד יתום: גם כאשר המעגלים מראים טווח פגיעה של 300 מטר והקטנת הסיכונים, בלתי נסבל לחשוב שצומת עשוי להיות קטסטרופה של פגיעה בנהגים ובכלי רכב, ופגיעה בבסיסים הצבאיים שלנו במתקן בטחוני שנמצא שם סמוך.

אהוד יתום: אני מקבל את הטענה, שכאשר יש התאדות של גז או רוח נושבת לכיוון כזה או אחר שאם היא תנשוב לכיוון דרום היא עשויה לסכן את רמת אביב, גם את ביתך מבצרך.

אהוד יתום: אני מדבר כאן בהכללות.

אהוד יתום: זה לא מתמטיקה, זה לא מדע מדויק, ועל כן צריך לקחת את הדבר הזה בחשבון.

אהוד יתום: דם חיילנו ודם נהגנו שנמצאים בצומת פי גלילות בזמן נתון, אינו סמיך יותר משום דם אחר.

אהוד יתום: על כן אני מבקש לשקול עכשיו את נושא ההטמנה, כדי שהסיכון יהיה לא בטווח של 300 מטר, אלא אולי בטווח של 250 או 200 מטר.

אהוד יתום: דבר שני, צריך להמשיך ולחפש ביתר שאת אתר חלופי.

אהוד יתום: דבר שלישי, אני חשב שההחלטה המתבקשת היום, למען הגורמים המסתכנים, היא באמת להטמין, כפי שהחלטת אדוני השר, אבל להביא לידיעת הממשלה את הסיכונים.

אהוד יתום: אני מודה לכולכם על ההקשבה".

אהוד יתום: אם אני למד נכון, השר פריצקי קיבל את הדעה הרווחת שצריך בשלב ראשון להטמין את המכלים, ולהמשיך ולחפש אתר חלופי.

אהוד יתום: אדוני ראש העיר, אני מבין כי לבחור את ראשון לציון כאתר חלופי, זה להכניס את ראשנו ללוע ארי חדש.

אהוד יתום: זה דבר שלא מתקבל על הדעת באזור אורבני שהולך ומתפתח.

אהוד יתום: אני רוצה שנתקדם מהסיכום הזה.

אהוד יתום: אני מבקש שהדיון הזה ישמור על פרופורציות מקצועיות וכל אחד ידבר בזמנו.

דוד טל: אני רוצה לבקש מאנשי המקצוע מהמשרדים הרלוונטיים, שיסבירו לי מה הטעם בצווארים האלה.

דוד טל: אם יש הצהרה של החברות שהן לא תהיינה שם, מדוע לבזבז כספים?

דוד טל: האם ימלאו את הצווארים האלה באוויר.

ירדנה בלאו: האתר שנבחר על ידי המועצה הארצית, נעשה בשיתוף פעולה מלא עם משרד התשתיות, משרד הפנים, משרד' לאיכות הסביבה ומשרדים נוספים.

ירדנה בלאו: עד היום, האתר הזה נחשב לאתר ראוי ומתאים, הכי טוב שיכולנו למצוא.

ירדנה בלאו: כל בדיקות הבטיחות נעשו באתר הזה.

ירדנה בלאו: האזור הזה נמצא בשולי השפד"ן.

ירדנה בלאו: אנחנו עבדנו שם על שילוב תשתיות, כפי שאנחנו מנסים לעשות בכל מקום בארץ.

ירדנה בלאו: הכמות שהגיעו אליה בסופו של דבר היא בין 2,000 ל-3,000 טון, הכמויות שהיו בפי גלילות.

ירדנה בלאו: היום בפי גלילות יש רק 500 טון.

ירדנה בלאו: המשרד עדיין עומד מאחורי ההחלטה הזו.

ירדנה בלאו: מה שנאמר פה עכשיו, לא נאמר מתוך הראייה התכנונית והמקצועית.

ירדנה בלאו: מבחינה מקצועית אנו תומכים באתר הזה.

ירדנה בלאו: כפי שנאמר על ידי מנכ"ל פז גז, היום נמצאים 500 טון באתר פי גלילות.

ירדנה בלאו: המשאיות נוסעות בכבישים, כפי שלא נסעו אף פעם.

ירדנה בלאו: אף פעם לא היו כל כך הרבה משאיות בכבישים.

ירדנה בלאו: אין ספק שיוקם אתר במרכז הארץ.

ירדנה בלאו: אין שום דרך אחרת.

ירדנה בלאו: השר פריצקי דיבר על ה-500 טון, כאשר הוא אמר שהוא מציע שעד אשר ייבנה אתר חדש לבצע את פעולות ההטמנה.

יורי שטרן: מאז הדיון הקודם, האם נעשה משהו?

ירדנה בלאו: כן.

ירדנה בלאו: אנחנו פנינו לוועדה המחוזית שאמרה לנו שכיוון שיש תוכנית רש 800, תוכנית בינוי באזור, הם מוכנים שנטמין את המכלים, אך לשם כך צריך לעשות תוכנית.

ירדנה בלאו: עשו תוכנית עם תקנון, ובימים אלה הוועדה המחוזית עומדת לאשר אותה, ואז אפשר יהיה להוציא היתרי בנייה כדי להטמין במקום את ה-500 טון.

ירדנה בלאו: על זה דיבר השר פריצקי.

ירדנה בלאו: ההטמנה של אמישרגז היא הרבה יותר פנימית.

ירדנה בלאו: אנחנו לא יכולנו להטמין במקום הזה, כיוון שזה היה על הכביש, ולא היו מרחקי בטיחות, גם אחרי הטמנה במתקן המילוי.

ירדנה בלאו: כיוון שמדובר ב-500 טון וכל החלק שנמצא ליד הכביש מתפנה, אנחנו ממליצים להטמין את המכלים עד אשר תאושר התוכנית החדשה.

אהוד יתום: אני מבין שמשרד התשתיות עדיין חושב שהאתר בראשון לציון הוא האתר המועדף.

אהוד יתום: משרד התשתיות מאמין שאתר חלופי חייב להיות במרכז הארץ, ועד אשר תתקבל החלטה אתם ממשיכים בפעולות ההטמנה, כפי שהציע השר פריצקי בדיון הקודם.

דוד טל: אני מבקש שתעני לי על שאלתי.

דוד טל: מה הטעם להעביר את האתר לראשון לציון, כאשר מנכ"ל פז גז אומר שהם לא יהיו שם?

אהוד יתום: אני לא חושב שהשאלה צריכה להיות מופנית אליה.

פנחס בידרמן: גם פז גז חושבת שהפתרון האידיאלי הוא הטמנה באתר עצמו.

פנחס בידרמן: זו הצעה שאנחנו הצענו אותה כבר לפני 4 שנים ולא הסכימו לקבל את ההצעה הזו.

פנחס בידרמן: ברור שההצעה הזו היתה יכולה להיות החלופה הטובה ביותר , עד שתוכנית רש 800 היתה יוצאת לדרך.

פנחס בידרמן: אני חושב כי אין קשר בין נושא הדיון כרגע לבין תשתיות בכלל.

פנחס בידרמן: בנושא הזה יש לאקונה גדולה מאוד.

פנחס בידרמן: יש מחסור בתשתיות בישראל.

פנחס בידרמן: חברה כמו פז גז שהאספקה היומית שלה היא 700 טון, עובדת עם בטן של 150-200 טון בגלילות.

פנחס בידרמן: זה לא סביר.

פנחס בידרמן: חשוב לזכור, כי לפני שנתיים בתי הזיקוק סגרו את מאגר הגז בג'אלמה, בגלל המיקום שלו על השבר סורי-אפריקני, וכתוצאה מכך כושר הקיבולת קטן באחת ב-5,000 טון.

פנחס בידרמן: זו בעיה נוספת שגם היא לא היתה ידועה כאשר תכננו את תמ"ה 32.

פנחס בידרמן: בשעתו, ג'אלמה היה חלק מהקיבולת הכלל ארצית.

אהוד יתום: אני מבין שאתה אומר כי אתם לא תעברו לראשון לציון, שיש לכם העדפה להטמנה עד שיימצא אתר חלופי.

אהוד יתום: אלה שלוש הנקודות שהעלית.

ירדנה בלאו: ישנה החלטת ממשלה שאומרת כי בשנת 2004 המתקן יתפנה.

ירדנה בלאו: גם אם תהיינה תוכניות אחרות, זה לא יעזור.

דוד טל: האם אני אזכיר לך כמה החלטות ממשלה היו בנושא הזה?

חמי דורון: אני רוצה לצטט כמה מדבריו של השר פריצקי בישיבה הקודמת.

חמי דורון: אני חושב שהדברים האלה מצביעים על הסיבה שבגללה הממשלה דוחפת את התוכנית הזו ומנסה לחייב את הקמת האתר.

חמי דורון: השר אומר: "כפעולה ראשונה הוחלט לעשות הכל כדי להטמין את המכלים האלה במהירות האפשרית.

חמי דורון: עכשיו אנחנו מחפשים אתר חלופי.

חמי דורון: נכון שיש פסיקה של בית המשפט, אגב המדינה לא צד לה, הפסיקה הזו היא בין חברות הגז, השותפות בפי גלילות, לבין מועצת רמת השרון, שיש למצוא אתר חלופי למכלי הגז עד אמצע 2004".

חמי דורון: יש פסיקה של בית משפט שהממשלה לא צד לה.

חמי דורון: לפי דברייך, אתם ביחד עם המועצה הארצית מנסים להידחף בכוח לתוך העניין הזה, כאשר פז גז מצאה אתר חלופי, וכך גם אמישרגז, על פי דבריו של ראש העירייה.

חמי דורון: למה אתם מנסים בכוח לגרום נזק לעיריית ראשון לציון?

אהוד יתום: אני חושב שהגברת הזו הא לא הכתובת לטענות האלה.

אהוד יתום: את השאלות האלה צריך להפנות לשר פריצקי שישב בדיון הזה.

חמי דורון: המצב פה הוא עוד יותר מגוחך מכפי שהיה לפני 7 חודשים.

חמי דורון: לפני 7 חודשים עוד לא היתה החלטת ממשלה וגם לא היתה החלטה של המועצה הארצית לתכנון ובנייה.

חמי דורון: השר בא ואמר שיש פסיקה שלא קשורה לממשלה והממשלה בכוח נדחפת.

חמי דורון: המועצה הארצית לתכנון ובנייה מנסה לכפות מצב שגם החברות השונות לא מעונינות בו.

חמי דורון: תושבי ראשון לציון לא מעונינים בכך וכך גם חברי הכנסת שהיו נוכחים בדיון.

חמי דורון: יושבת חבורה של פקידים במועצה הארצית לתכנון ובנייה, ומחליטה בשביל כולם.

אהוד יתום: אסור לנו לשכוח שהפקידים האלה נשענים על שרים ועל החלטות ממשלה.

חמי דורון: הפוך.

חמי דורון: הממשלה נשענת על החלטת הפקידים האלה.

אהוד יתום: אז זו הבעיה של הממשלה.

יעקב היכל: אני מלווה את הרעיון הזה כבר הרבה זמן, ואני נגדו מהרגע הראשון.

יעקב היכל: יש מקום אחר שמתאים מאוד והוא מחצבות צדק.

יעקב היכל: שם יש קירות משלושה צדדים בגובה של 40-50 מטר.

יעקב היכל: יש כבישים, יש מסילת רכבת וזה לא רחוק מכביש 6.

יעקב היכל: אני לא מבין צריך להמציא מקום חדש כאשר הכל מוכן.

יעקב היכל: גם אם יחליטו להעביר כמות קטנה ובאופן זמני, זה מקום חלופי טוב.

יעקב היכל: אין שם כמעט ישובים.

אהוד יתום: יש שם התפתחות של ראש העין.

יעקב היכל: זה מקום טבעי מוגן.

ירדנה בלאו: זה היה אחד האתרים שנפסל.

שמואל חמו: אני אזרח מן השורה.

אהוד יתום: מה הביא אותך לכאן?

שמואל חמו: אני לא מדבר בשם עצמי.

שמואל חמו: אני תושב ראשון לציון שכאשר אני שומע מה מתכוונים לעשות בה, אני חושב שעשיתי טעות כאשר התאהבתי בעיר הזו לפני 5 שנים.

שמואל חמו: אני באתי למקום שהיה פעם חולות, והיום יש שם יישוב של 100,000 תושבים.

שמואל חמו: אני גר במערב בעיר ובית הספר של הילדה שלי נמצא 1,700 מטר מהמקום המיועד.

שמואל חמו: האם מישהו יכול להסביר לי מדוע החיים של הבת שלי הם פחות יקרים בעיני מקבלי ההחלטות?

שמואל חמו: אנחנו הקמנו עמותה שנקראת "ראשון לציון נקייה מגז" ועומדים מאחוריה עשרות אלפי תושבים.

שמואל חמו: העמותה הזו פועלת ללא תמיכה של גורם מוסדי כלשהו.

שמואל חמו: מכספי התושבים אנחנו הגשנו עתירה.

שמואל חמו: תמ"ה 32 התחילה בשנת 1995.

שמואל חמו: כל תמ"ה כזו צריכה להגיע עם תסקיר השפעה לסביבה.

שמואל חמו: תסקיר השפעה לסביבה שהוכן בשנת 1996 מדבר על כך שברדיוס של 5 ק"מ מהאתר המיועד נמצאים 2,382 תושבים.

שמואל חמו: מדוע דיברו על רדיוס של 5 ק"מ?

שמואל חמו: באותו תסקיר של השפעה על הסביבה כתוב, כי אם יתפוצץ מיכל אחד מאותם מכלים שהיו אמורים להיות שם, יתרחש אסון של כדור אש שיתפשט לרדיוס של 5 ק"מ וכל אדם שנמצא חשוף במשך 30 שניות, יושמד.

שמואל חמו: מקבלי ההחלטות יודעים שהמצב השתנה לחלוטין, והיום נמצאים באותו רדיוס מסוכן 100,000 תושבים, ולכן פתאום טווח הסכנה קטן והיום הם מדברים על 300-400 מטר.

שמואל חמו: היום מדברים על סכנה מוחשית הגדולה ביותר למכלית של 30 טון.

שמואל חמו: למה מתעלמים מרדיוס סכנה של 480 טון שנמצאים שם?

שמואל חמו: אנחנו מדברים פה על מרחק של 1,700 מטר, אבל האתר הזה נמצא 400 מטר מכביש 4, כביש אשדוד תל-אביב, ו-700 מטר מיישוב גן שורק.

שמואל חמו: למה להעמיד את האנשים האלה בסכנה, שלא לדבר על הטרור המתגבר היום?

יצחק הרצוג: ההתרשמות שלי היא שהנושא הזה מאוד בעייתי.

יצחק הרצוג: אני רוצה לשמוע איך אתם מתייחסים לזה.

אפרים שלאין: אני מלווה את תמ"ה 32 כבר 10 שנים.

אפרים שלאין: כל הנושא של בחירת האתר לווה בתסקיר השפעה לסביבה מבחינת החלופות, והמועצה הארצית היא זו שהחליטה על קידום האתר בראשון לציון.

אפרים שלאין: בהמשך נערך תסקיר מפורט וסקר סיכונים של 12,000 טון, כאשר משרד התשתיות הוא זה שהציב את הכמויות ואת ניהול משק הגז.

אפרים שלאין: האתר נמצא מתאים ל-12,000 טון.

אפרים שלאין: בינתיים הוכחד כל הגז של הרשות הפלשתינאית ובשנת 2002 התקבלה החלטת ממשלה שמדברת על אתר של 2,000 טון עם אופציה לאתר של 3,000 טון.

אפרים שלאין: המשרד לאיכות הסביבה דרש שייעשה סקר מעודכן חדש, שייקח בחשבון גם את נושא רעידות האדמה שלא היה ברמת חשיבות גדולה כזו.

אפרים שלאין: גם בבדיקה המחודשת הזו נמצא כי אפשר לקיים ולהפעיל את האתר.

אפרים שלאין: כל הבדיקות נעשות לאור ייעודי הקרקע ושימושי הקרקע שמוכרים לכל מוסדות התכנון, כולל כביש גהה בו נוסעת אוכלוסייה מכל רחבי המדינה, היישוב גן שורק וההתפתחות של ראשון לציון, כפי שהיא מוכרת בכל מוסדות התכנון.

אפרים שלאין: בעקבות הבדיקות של המשרד לאיכות הסביבה, נדרש שאספקת הגז מבית הזיקוק, שהוא מקור הגפ"מ, תועבר בצנרת, כדי לצמצם את תנועת המכליות למילוי האתר.

אפרים שלאין: השינוע מהאתר הוא שינוע שמקובל ברחבי אזור עירוני.

אפרים שלאין: יש מכליות קטנות שמספקות לבתים עם מרכזיות גז, וזה השינוע מהאתר אל תוך המטרופולין.

אפרים שלאין: כל הדברים האלה נלקחו בחשבון ולפי כל התנאים של המשרד לאיכות הסביבה שבאים לידי ביטוי בתוכנית הסטטוטורית וגם בהוראות ההפעלה, ניתן יהיה לקיים את האתר בתנאים המקובלים במדינת ישראל.

מאיר ניצן: יש לי שאלה.

מאיר ניצן: ציינת שנעשה סקר איכות סביבה.

מאיר ניצן: האם אתה זוכר על פי איזה נתונים נלקחו כיווני הרוחות באתר?

אפרים שלאין: אני לא זוכר.

מאיר ניצן: משדה דב.

מאיר ניצן: אם אתה רוצה פרטים נוספים אני יכול לתת לך.

מאיר ניצן: תמ"ה 32 לקחה נתונים שגויים.

מאיר ניצן: מחיר הקרקע הוא שקבע, 4,000 דולר לדונם.

מאיר ניצן: אם זה היה מחיר אחר, היו בוחרים באשדוד או במקום אחר.

מאיר ניצן: אסור לתת יד לנתונים משנת 1992 מתכנון לקוי וללכת לכיוון לא נכון.

מאיר ניצן: שמענו כאן כל מיני פתרונות.

מאיר ניצן: אני לא רוצה להיכנס כרגע לנושא של ניהול מלאי, חלוקה, מינימום נסיעה בכבישים ומינימום משקל בכבישים.

מאיר ניצן: מי אמר שצינור שלא יכול לחצות את בח"ה 30 שצמוד 40 מטר לכביש 4 איננו יותר מסוכן מכל דבר אחר?

יצחק הרצוג: האם אתם לוקחים בחשבון את כל ההדמיות האפשריות שלוקחות בחשבון נתונים כמו עוצמה, הדף וכיווני אוויר?

אפרים שלאין: אנחנו לוקחים בחשבון את התרחישים החמורים ביותר מבחינת הכשל ההנדסי או ההתפוצצות של המיכל.

אפרים שלאין: כאשר בשנת 1992 נכנסו לתהליך הזה, כל מה שחששו ממנו זה מה שקיים בפי גלילות.

אפרים שלאין: היום מדובר על משהו שדומה הרבה יותר למה שקיים בקצ"ה.

אפרים שלאין: בקצ"ה יש היום 4,500 טון שהאפשרות שבה כל המיכל יתפוצץ כתוצאה מחימום איננה קיימת.

אפרים שלאין: כל התרחישים האלה נלקחו בחשבון.

אפרים שלאין: ישנה ועדה מחוזית שמכירה את התוכניות הארציות ואת התוכניות של ראשון לציון, והיא זו שמייעצת למועצה הארצית ולמשרד לאיכות הסביבה בכל נושא של ייעודי קרקע.

אפרים שלאין: הנושא של אסטרטגיה וחבלה גם כן עלה במשך הדיונים.

אפרים שלאין: אם בסופו של דבר יהיה פיצוץ, חס וחלילה, אז זה לא משנה לנו אם הוא קרה בגלל כשל טכני או בגלל חבלה.

אפרים שלאין: במהלך הדינים התקבלה התייחסות של משטרת ישראל לגבי התמודדות באמצעות אבטחה, והיתה גם התייחסות של פיקוד העורף לגבי איום אסטרטגי עד אפשרות לכך שהאתר ירוקן.

יורי שטרן: האם אתם נתתם את דעתכם לגבי הרעיון של פיזור האתר ויצירת כמה מוקדים?

אפרים שלאין: אנחנו במשרד לאיכות הסביבה לא חושבים שכל הגז של מדינת ישראל צריך להיות מרוכז באתר אחד בראשון לציון.

אפרים שלאין: מגיעות אלינו הצעות שונות של אפשרות אחסון עד 1,500 טון.

אפרים שלאין: בעבר התקבלה הצעה שהתייחסה לאזור טירת יהודה במחצבות.

אפרים שלאין: אנחנו מסייעים בבדיקה של כל ההצעות, כולל הפיתוח של קצ"ה, שיש בו פוטנציאל לעוד אלפי טון.

אפרים שלאין: אנחנו לא מתעקשים שיקום האתר בראשון לציון.

אפרים שלאין: ראש העיר ציין כי בתהליך הראשון כל מיני בדיקות, ודווקא המשרד לאיכות הסביבה היה זה שאמר שצריך לבדוק את חלופת צפון אשדוד ודעתו לא התקבלה.

יורי שטרן: האם הרעיון של מחצבה, כפי שהעלה יעקב היכל, נבדק?

ירדנה בלאו: כן.

ירדנה בלאו: הוא הופיע בין החלופות השונות.

ירדנה בלאו: יש שם בעיה של מי תהום.

ירדנה בלאו: רצו פעם להכניס לשם גם תחנת כח של חברת חשמל וזה גם כן לא אושר.

אפרים שלאין: בית העלמין האזורי מתוכנן לעבור לאזור הזה.

אפרים שלאין: ישנו פיתוח של ראש העין באזור, פיתוח של אזור תעסוקה חצב וכו'.

אפרים שלאין: באזור הזה יש פיתו עתידי מתוכנן, אבל אם תהיה איזושהי יוזמה, היא תיבחן לגופה.

חמי דורון: העמדות ברורות וידועות.

חמי דורון: רוב חברי הכנסת מתנגדים להחלטה הזו ולא רואים אותה בעין יפה.

חמי דורון: אנחנו גם שומעים בקולם של נציגי המשרדים, כי הם מביאים את ההחלטה הזו כי זו עמדת הממשלה ולא בדיוק עמדת המשרד.

חמי דורון: אני מציע שהוועדה תסכם את הדיון בזה שהיא תאשר את הסיכום שהתקבל בישיבה הקודמת, שבו דובר על כך שהוועדה מקבלת את הצעתו של השר פריצקי לבצעה הטמנה של מכלי הגז בפי גלילות, לקבל את ההצהרות של נציגי שתי חברות הגז, שאומרים כי הם בכל מצב לא מתכוונים להשתמש באתר הזה כיוון שהם מצאו אתרים חלופיים.

חמי דורון: הוועדה צריכה לומר כי בשל כל זאת, היא קוראת לממשלה לבטל את ההחלטה או לאשר החלטה חדשה.

חמי דורון: צריך לזכור, כי ההחלטה של בית המשפט בנוגע לפינוי חוות הגז איננה קשורה של הממשלה.

חמי דורון: אני חסיד של הרעיון שהממשלה צריכה להתערב כמה שפחות בענייניו של האזרח.

חמי דורון: אני חושב שהממשלה לא צריכה להיכנס בתפר שבין המועצה המקומית לחברת הגז.

חמי דורון: עכשיו, תושבי ראשון לציון יצטרכו לבזבז את זמנו של בית המשפט ולבזבז כסף.

חמי דורון: העניין יהיה תקוע ושוב יתחילו במחול שדים.

חמי דורון: מחול השדים הזה שנמשך 10 שנים, צריך להיפסק.

חמי דורון: אני חושב שבכוחנו לעשות את זה.

חמי דורון: אני חושב שזה הזמן שהוועדה תקרא בצורה חד משמעית לממשלה לבטל זאת.

חמי דורון: בנושא הזה אין אופוזיציה וקואליציה בראשון לציון.

חמי דורון: לא רציתי למלא את מקומך, אדוני יו"ר הוועדה, דווקא בגלל המקום שממנו אני בא, ולכן ביקשתי מחה"כ יתום לעשות זאת.

יורי שטרן: מדובר במבנה אסטרטגי, ובדיוק אתמול אנחנו דנו בנושא של אבטחת המתקנים האסטרטגיים.

יורי שטרן: אני חושב שהממשלה צריכה להתערב בכלל הנוגע למיקומם של המיתקנים, כיוון שמדובר בפגיעות של תשתיות לאומיות.

יורי שטרן: מדובר בסכנה לאוכלוסייה ולתפקוד של המדינה כולה.

יורי שטרן: אני חושב שהיא צריכה לבדוק כל אתר שמוצע.

חמי דורון: אי אפשר להגן על האתר הזה.

חמי דורון: מבחינה ביטחונית, האתר הזה הוא גרוע מאוד.

חמי דורון: קל מאוד להפציץ את האתר הזה מהמנחת של הטרקטורים המעופפים.

יורי שטרן: נציגת משרד התשתיות, האם נבדק גם הנושא הבטיחותי והביטחוני והאפשרות להגן על המתקן מפני פיגועים?

ירדנה בלאו: אנחנו היום מעבירים תוכניות לגז טבעי של צינורות בלחץ גבוה בכל הארץ.

ירדנה בלאו: דיברו כאן על הצינור עליו המלצנו.

ירדנה בלאו: היו לכך הרבה מתנגדים שאמרו שצינור כזה הוא מסוכן.

ירדנה בלאו: אני יכולה להגיד לכם כי אנחנו מעבירים בתוכניות מתאר ארציות, צנרת בגז טבעי לכל הארץ.

ירדנה בלאו: אנחנו משתדלים להעביר הרבה בים, למרות שמשרד האוצר טוען שזה יקר.

ירדנה בלאו: כל המתקנים האלה מקבלים את אישורו של הקב"ט של המשרד, אשר נותן את דעתו לכל העניין הביטחוני לאחר שריכז את דעתם של המשטרה ופיקוד העורף.

יורי שטרן: אם כך, מדוע צריך להיות אחסון מרוכז?

ירדנה בלאו: כרגע אין צנרת גפ"ם.

ירדנה בלאו: היתה פעם צנרת גפ"ם מבתי זיקוק לג'אלמה.

ירדנה בלאו: סגרו את ג'אלמה בגלל הבעיה של רעידות אדמה.

ירדנה בלאו: אין לנו כבר כמעט מתקנים.

ירדנה בלאו: בקריית אתא יש התנגדות גדולה אפילו להטמנה.

חמי דורון: תעבירו גם את זה לראשון לציון.

ירדנה בלאו: החלוקה נעשית למרכז הארץ וצפון הארץ.

אסף מאיר: לנו אין עמדה נחרצת בעד או נגד אתר הספציפי הזה.

אסף מאיר: אנחנו כל הזמן מזכירים שאמישרגז מצאה פתרון, אבל פז גז ואמישרגז עדיין אינן מהוות את כל משק הגז.

חמי דורון: הם אלה שמחזיקות את פי גלילות.

אסף מאיר: יש עוד כמה חברות קטנות.

יורי שטרן: מי אלה?

ולדימיר נמירובסקי: יש 24 חברות גז במדינה.

יורי שטרן: אני שואל על החברות הנמצאות בפי גלילות.

אסף מאיר: אני יכול לבדוק את הנתונים ולהעביר אותם לוועדה.

ולדימיר נמירובסקי: בפי גלילו יש שתי חברות, פז גז ואמישרגז.

אסף מאיר: אין לנו עמדה ספציפית, אבל אנחנו חושבים שצריך למצוא פתרון למצב, כך שהמכליות לא תסענה בכביש.

אסף מאיר: צריך לזכור שמשק הדלק סובל מזה באותה מידה.

אסף מאיר: את הדלקים משום מה כבר הוציאו מפי גלילות, למרות שהדלק לא מסכן את האזור.

אסף מאיר: אנחנו חושבים שאם פי גלילות ממשיכה להתנהל כפי שהיא מתנהלת היום, עם מעט גז, אין שום בעיה גם לאחסן שם את הדלק ולהמשיך ולנהל את המקום.

עוזי קרלן: דובר כאן על כך שהארץ תרושת כולה בצינור גז טבעי.

עוזי קרלן: אני רוצה לומר שגז טבעי וגפ"ם זה יום ולילה.

עוזי קרלן: רמת הסיכון בגפ"ם היא הרבה יותר גבוהה.

עוזי קרלן: הדרך הנכונה ביותר, כפי שקיימת בכל המקומות האחרים בעולם, היא שבמקום הייצור של הגז, מעבר לגדר, ימלאו את הגז.

עוזי קרלן: זה נעשה היום בקריית אתא, וזה היה צריך גם להיעשות באשדוד, כי באשדוד מייצרים גז.

עוזי קרלן: לפני 10 שנים החליטו שבגלל שיש כמויות גדולות, צריך להקים מתקן בראשון לציון.

עוזי קרלן: דיברו על 12,000 טון, כאשר עכשיו מדובר על 2,500-3,000 טון.

עוזי קרלן: הבעיה היתה ששתי החברות, פז גז ואמישרגז, בנוסף לזה שהן ממלאות גז בקריית אתא, הן היו צריכות מרכז הפצה רציני.

עוזי קרלן: ראשון לציון נתנה לשתי החברות האלה להקים מרכז הפצה לבלונים ביתיים.

עוזי קרלן: אני השתתפתי בניסוי שנעשתה במשרד הביטחון על מתקן 24 בראשון לציון, של פיצוץ בלוני גז.

עוזי קרלן: במשך חצי שעה הם טבלו את הבלונים בתוך אמבטיה של סולר והדליקו את זה.

עוזי קרלן: לקח חצי שעה עד ששסתום ביטחון של מיכל אחד התרומם ויצא סילון דק של אש.

עוזי קרלן: אנחנו צריכים להבדיל בין המכליות הקטנות שמחלקות בלוני גז, שאינן מסוכנות, לבין המכליות הגדולות של 25 טון שהן מסוכנות ונעות בכבישים.

עוזי קרלן: כאשר מציעים להמשיך ולקיים את האתר בפי גלילות, זאת אומרת שהמשאיות תשכנה לנוע בכבישים, כי שם אי אפשר למלא גז בצינור.

מאיר ניצן: אפשר למלא ברכבת.

יורי שטרן: אתה אומר, כי זה בעצם מצמיח את השיטות היותר מסוכנות.

עוזי קרלן: נכון.

עוזי קרלן: מנכ"ל פז גז יושב כאן ואומר את הדברים.

עוזי קרלן: שכחו להגיד שצינור הגז באורך של 16 ק"מ שצריך להוביל את הגז מאשדוד לראשון לציון, עובר בדיונות בעומק של 75-100 ס"מ.

עוזי קרלן: ניתן לגלות את הצינור הזה באמצעות חפירה בידיים.

עוזי קרלן: יצטרכו להעמיד שומר בכל מטר.

עוזי קרלן: צינור הגז הזה הוא תנאי להפעלת תמ"ה 32 ב'.

עוזי קרלן: למרות זאת, הם הכניסו פתח מילוט שאומר שחודש בשנה מותר להם למלא מכליות.

עוזי קרלן: המכליות האלה תעבורנה בצומת עמוס מאוד בראשון לציון ותהוונה סיכון גדול.

יורי שטרן: אני רוצה לסכם את הישיבה.

יורי שטרן: אני לא חושב שבין חברי הכנסת היו חילוקי דעות.

יורי שטרן: הוועדה מבקשת מהמועצה הארצית לתכנון ובנייה לבדוק מחדש את החלטתה על הקמת אתר חלופי לפי גלילות בראשון לציון, לאור הנתונים החדשים שהצטברו, הנוגעים לדמוגרפיה והגיאוגרפיה של העיר, להיבט הביטחוני והבטיחותי ולמשק הגז כולו.

יורי שטרן: אנחנו מרכים את חברות הגז על כך שהן לא חיכו לדקה ה-90 ומצאו פתרון חלופי.

יורי שטרן: אנטי חושב שאפשר להסתפק בפתרונות שהן מצאו.

יורי שטרן: אנחנו נפנה לשר התחבורה בבקשה לבדוק את הצעתך, ראש העיר, לגבי הגבלת התנועה של המשאיות המובילות מכלי גז.

חמי דורון: אני מציע להוסיף הערה שאומרת שהממשלה לא תאשר את התוכנית הזו.

שמואל חמו: תמ"ה 32 ב' עדיין כפופה לאישור הממשלה.

חמי דורון: אני מציע שנבקש שלא יאשרו את התוכנית ושיעבירו זאת אלינו לדיון חזרה.

יורי שטרן: הם לא כפופים לנו, אבל אנחנו מבקשים כי בטרם יתקיים דיון נוסף בממשלה, יובא הנושא לדיון בוועדת הפנים.

יורי שטרן: אנחנו מבקשים לא לאשר את התמ"ה, וכן לבדוק את ההחלטה הקודמת ולהביא לדיון חדש בוועדה.

יורי שטרן: תודה רבה, הישיבה נעולה.